Nege vas wat glo SAPD-skut leeg dra | Maroela Media
Nege vas wat glo SAPD-skut leeg dra
Van die verdagtes. Foto: Verskaf.
Nege verdagtes is vandeesweek in hegtenis geneem nadat die polisie se skut in Ekurhuleni onder diewe deurgeloop het.
Wilfred Kgasago, woordvoerder van die Ekurhuleni-metropolisie (EMPD), het gesê veiligheidsbeamptes het die Stad Ekurhuleni omstreeks 17:00 Dinsdag gekontak en aangemeld 'n verdagte motor is opgemerk nie ver van die EMPD se skut in Reservoirweg nie.
"Die beamptes het gaan ondersoek instel en twee mans aangetref wat besig was om twee sedans in die skut leeg te dra," het Kgasago gesê.
Kgasago het gesê vroeër Dinsdag het veiligheidspersoneel gesien vier motors in die skut se enjins was verwyder en die voorval is by die EMPD aangemeld. 'n Saak is by die Boksburg-Noord‑polisiekantoor aanhangig gemaak.
Van die goedere wat in die verdagtes se besit aangetref is. Foto: Verskaf.
Kgasago verduidelik die twee mans binne die skut is in hegtenis geneem en hulle het twee ander verdagtes wat buite in die motor gewag het, aan die beamptes uitgewys. "Hulle het beweer dié twee is die kopers en vervoerders van die gesteelde onderdele."
Vyf ander verdagtes is onderskeidelik in Tsakane, Katlehong en Wattville vasgetrek. Gesteelde motoronderdele, waaronder enjins, ratkaste, motorsitplekke en aanskakelaars, is in hul besit gevind.
"Die inhegtenisneming van al nege verdagtes, tussen 25 en 40 jaar oud, het tussen 17:00 Dinsdag en 02:00 Woensdag plaasgevind," het Kgasago gesê.
Die verdagtes sal binnekort in die Boksburg-landdroshof verskyn op aanklagte van diefstal, besit van gesteelde goedere en verset teen inhegtenisneming.
Baba sonder immuunstelsel: 'Nou wag ons op die Here'
Jy kan verseker wees dat daar ook minstens n paar SAPS beamptes betrokke gaan wees. Inligting aan die diewe gegee.
Ons almal weet dat as jou kar eers by die SAPD se skut beland dat jy net die dop gaan terugkry….inside jobs daar. En ek praat uit ondervinding!
SAPD se skut of die metro polisie s'n?
Dit blyk uit die berig dat dit nie die SAPD se skut is nie. SAPD se skut (SAP 13 kamp) is gewoonlik by 'n polisiestatsie. Die metro polisie het hul eie skut wat hulle gebruik en die SAPD het geen beheer oor wat daar gebeur nie.